ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ

της 17ης Δεκεμβρίου 1999

σχετικά με την προστασία των ανηλίκων σε ένα περιβάλλον ψηφιακών οπτικοακουστικών υπηρεσιών

(2000/C 8/06)

ΤΟΥ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΥΠΕΝΘΥΜΙΖΟΝΤΑΣ τη σύσταση 98/560/ΕΚ του Συμβουλίου, της 24ης Σεπτεμβρίου 1998, για την ανάπτυξη της ανταγωνιστικότητας της ευρωπαϊκής βιομηχανίας οπτικοακουστικών υπηρεσιών και υπηρεσιών πληροφόρησης, μέσω της προώθησης εθνικών πλαισίων με σκοπό την επίτευξη συγκρίσιμου και αποτελεσματικού επιπέδου προστασίας των ανηλίκων και της ανθρώπινης αξιοπρέπειας(1), καθώς και την απόφαση αριθ. 276/1999/ΕΚ του Ευρωπαϊκού Κοινοβουλίου και του Συμβουλίου, της 25ης Ιανουαρίου 1999, για ένα πολυετές κοινοτικό πρόγραμμα δράσης για την προώθηση της ασφαλέστερης χρήσης του Ίντερνετ μέσω της καταπολέμησης του παράνομου και βλαβερού περιεχομένου στα παγκόσμια δίκτυα(2),

2. ΥΠΕΝΘΥΜΙΖΟΝΤΑΣ επίσης τα συμπεράσματα του Συμβουλίου, της 27ης Σεπτεμβρίου 1999, σχετικά με τα αποτελέσματα του δημόσιου διαλόγου για την Πράσινη Βίβλο Σύγκλισης (ιδίως, τα θέματα που σχετίζονται με τα μέσα μαζικής ενημέρωσης και τον οπτικοακουστικό τομέα)(3),

3. ΕΧΟΝΤΑΣ ΚΑΤΑ ΝΟΥ τα συμπεράσματα του Συμβουλίου, της 27ης Σεπτεμβρίου 1999, σχετικά με το ρόλο της αυτορρύθμισης υπό το φως της ανάπτυξης νέων υπηρεσιών των μέσων ενημέρωσης(4),

4. ΣΗΜΕΙΩΝΟΝΤΑΣ την έκβαση του σεμιναρίου εμπειρογνωμόνων με θέμα την αυτορύθμιση των μέσων ενημέρωσης, το οποίο διοργάνωσε η γερμανική Προεδρία και στο οποίο άρχισε η συζήτηση σχετικά με την ενδεχόμενη συμβολή συστημάτων αυτορύθμισης στην επίτευξη στόχων δημοσίου συμφέροντος,

5. ΑΝΑΓΝΩΡΙΖΟΝΤΑΣ ότι, τα συστήματα ψηφιακής διαβίβασης αναπτύσσονται ταχέως στα κράτη μέλη και ότι, επομένως, είναι αναγκαίο να εξεταστεί η εφαρμογή σχετικών μέτρων προστασίας των ανηλίκων στο παρόν στάδιο,

6. ΕΧΟΝΤΑΣ ΚΑΤΑ ΝΟΥ τα αποτελέσματα της μελέτης για το γονικό έλεγχο επί των τηλεοπτικών εκπομπών, που πραγματοποιήθηκε για λογαριασμό της Επιτροπής σύμφωνα με τις απαιτήσεις του άρθρου 22 παράγραφος 2 της οδηγίας 89/552/ΕΟΚ του Συμβουλίου, της 3ης Οκτωβρίου 1989, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων (οδηγία "Τηλεόραση χωρίς σύνορα")(5) τα οποία περιγράφονται συνοπτικά στην ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή με θέμα την εν λόγω μελέτη,

7. ΑΝΑΓΝΩΡΙΖΕΙ ότι είναι ανάγκη να προσαρμοστούν και να συμπληρωθούν τα ισχύοντα συστήματα προστασίας των ανηλίκων από επιβλαβή περιεχόμενα των οπτικοακουστικών μέσων, υπό το φως των συνεχών τεχνικών και κοινωνικών εξελίξεων και των εξελίξεων της αγοράς,

8. ΑΝΑΓΝΩΡΙΖΕΙ ότι, η ανάπτυξη νέων τεχνικών μέσων για τον γονικό έλεγχο δεν πρέπει να περιορίζει τις αντίστοιχες ευθύνες των διαφόρων κατηγοριών φορέων, όπως οι ραδιοτηλεοπτικοί φορείς, οι πάροχοι δικτύων, πρόσβασης, υπηρεσιών, περιεχομένου κλπ. όσον αφορά την προστασία των ανηλίκων από επιβλαβή περιεχόμενα και, ως εκ τούτου,

9. ΚΑΛΕΙ τα κράτη μέλη:

- να παρακολουθούν συνεχώς την αποτελεσματικότητα των υπαρχόντων συστημάτων προστασίας των ανηλίκων και να εντείνουν τις προσπάθειές τους όσον αφορά μέτρα συνειδητοποίησης και εκπαίδευσης,

- να φροντίσουν ώστε να συναντηθούν οι ενδιαφερόμενες βιομηχανίες και μέρη, όπως οι ραδιοτηλεοπτικοί φορείς και οι φορείς εκμετάλλευσης, οι κανονιστικοί φορείς και οι οργανισμοί αυτορύθμισης στον οπτικοακουστικό τομέα, οι οργανισμοί κατάταξης λογισμικού και περιεχομένου στο Ίντερνετ και οι ενώσεις καταναλωτών, προκειμένου να εξετάσουν πώς είναι δυνατό να επιτευχθεί μεγαλύτερη σαφήνεια στον τρόπο με τον οποίο αξιολογείται και κατατάσσεται το περιεχόμενο των οπτικοακουστικών μέσων, τόσο στο εσωτερικό κάθε σχετικού τομέα όσο και μεταξύ τομέων,

- να συνεχίσουν τις εργασίες τους για την περαιτέρω εφαρμογή της σύστασης που αναφέρεται στο σημείο 1,

10. ΚΑΛΕΙ την Επιτροπή, χωρίς να θίγονται τα υφιστάμενα συστήματα στα κράτη μέλη και, ανάλογα με την περίπτωση, μέσω των τυχόν υφιστάμενων χρηματοδοτικών μέσων της Κοινότητας:

- να φροντίσει ώστε να συναντηθούν οι ενδιαφερόμενες βιομηχανίες και μέρη, όπως οι ραδιοτηλεοπτικοί φορείς και οι φορείς εκμετάλλευσης, οι κανονιστικοί φορείς και οι οργανισμοί αυτορύθμισης στον οπτικοακουστικό τομέα, οι οργανισμοί κατάταξης λογισμικού και περιεχομένου στο Ίντερνετ και οι ενώσεις καταναλωτών σε ευρωπαϊκό επίπεδο, προκειμένου να εξετάσουν πώς είναι δυνατό να επιτευχθεί μεγαλύτερη σαφήνεια στον τρόπο με τον οποίο αξιολογείται και κατατάσσεται το περιεχόμενο των οπτικοακουστικών μέσων στην Ευρώπη, τόσο στο εσωτερικό κάθε σχετικού τομέα όσο και μεταξύ τομέων, και να υποστηρίξει την ανταλλαγή πληροφοριών και βέλτιστων πρακτικών για την προστασία των ανηλίκων,

- να ενθαρρύνει τη βιομηχανία να αναπτύξει εύχρηστα προϊόντα για γονείς και εκπαιδευτικούς, τα οποία θα τους δίνουν τη δυνατότητα να χρησιμοποιούν τα τεχνολογικά μέσα προστασίας των ανηλίκων,

- να εξετάσει ενδεχόμενες κοινοτικές δράσεις που θα υποστηρίζουν και θα συμπληρώνουν τις δραστηριότητες των κρατών μελών με στόχο την προστασία των ανηλίκων από επιβλαβή περιεχόμενα των οπτικοακουστικών μέσων, βελτιώνοντας το επίπεδο των μέσων ενημέρωσης και μέσω μέτρων ευαισθητοποίησης,

λαμβάνοντας παράλληλα πλήρως υπόψη τις εργασίες που διεξάγονται στο πλαίσιο του προγράμματος κοινοτικής δράσης για την προώθηση της ασφαλούς χρήσης του Ίντερνετ, καθώς και τις εξελίξεις και την πείρα που αποκτάται στον υπόλοιπο κόσμο.

(1) ΕΕ L 270 της 7.10.1998, σ. 48.

(2) ΕΕ L 33 της 6.2.1999, σ. 1.

(3) ΕΕ C 283 της 6.10.1999, σ. 1.

(4) ΕΕ C 283 της 6.10.1999, σ. 2.

(5) ΕΕ L 298 της 17.10.1989, σ. 23· οδηγία όπως τροποποιήθηκε από την οδηγία 97/36/ΕΚ (ΕΕ L 202 της 30.7.1997, σ. 60).